Зэныбжьэгъугъэм и дерс
Мы махуэхэм Налшык щекIуэкIащ школакIуэхэм географиемкIэ я ещанэ къалэ зэпеуэхэр.
НэгъуэщI къэралыгъуэхэм я тхыдэм, географием дихьэххэм гъуэгу етыным теухуауэ илъэс къэс къызэрагъэпэщ мы Iуэхум курыт еджапIэу 28-рэ хэтащ. Абыхэм ящыщ дэтхэнэми игъэлъэгъуащ къыхаха къэралыгъуэм и щэнхабзэм теухуауэ ябгъэдэлъ щIэныгъэр зыхуэдэр. ЦIыкIухэр зэпеуащ къыхаха къэралхэм я къафэхэр, я уэрэдхэр, я бзэхэр зэращIэм теухуауэ.
Зэпеуэм гран-при саугъэтыр гупитIым къыщахьащ — лицей №2-мрэ гимназие №1-мрэ, япэ увыпIэр — гимназие №14-м, етIуанэр — курыт школ №25-м, ещанэр хуагъэфэщащ 7-нэ, 17-нэ школхэмрэ гимназие №4-мрэ.
Уэрэд жыIэнымкIэ — еджапIэ №30-м, къафэмкIэ — 16-нэм, хамэ къэралыбзэр зэращIэмкIэ — 28-нэм, артистыгъэ къэгъэлъэгъуэнымкIэ — 29-нэм я еджакIуэхэр нэхъыфIу къалъытащ. Жюрим и «Открытие» саугъэт нэхъыщхьэр иратащ Миров Аслъэн.
ЖАНХЪУЭТ Зузэ.
